Jørn Dohrmann (DF), 2009-12-03:
Igen et meget godt forslag.
Det er godt, vi får debatten om, hvad vi kan gøre for at sikre børn og unge – ja, selvfølgelig også voksne, alle – mod de her grimme stoffer, som vi ikke ønsker skal påvirke vores natur.
Der skal ikke herske nogen tvivl om, at vi i Dansk Folkeparti ønsker, at regeringen vågner op og skrider til handling på det her område.
En ting er jo, at vi kan konstatere, at regeringen godt nok kan komme i mindretal, men hvis de ikke ønsker at efterleve det, som vi egentlig har besluttet, mener vi, at det er et problem.
Vi har hørt en minister, som jo gerne vil noget på det her område, som i hvert fald melder det ud her fra talerstolen, og derfor er jeg meget glad for, at vi jo også temmelig sikkert kan lave en beretning om de her ting, hvor vi faktisk kommer til at gå videre end det, der er lagt op til i beslutningsforslaget.
Det tror jeg ikke at nogen kan have noget imod.
Man lægger op til her i beslutningsforslaget, at der kun er tre ting, man vil fjerne, men hvis der var flere ting, hvis man, som ministeren nævnte, kunne få en fjerde ting med, så lad os da endelig gøre det.
Det tror jeg alle sammen synes vil være rigtig godt.
Derfor må vi jo sige, at vi gerne vil have de her ting mere undersøgt, men vi vil også gerne have mere præciseret, hvad det er, vi kan gøre, og hvornår vi så kan handle på de her områder.
For i Dansk Folkeparti ønsker vi jo, at der kommer handling bag ordene, så de små børn selvfølgelig ikke bliver udsat for de her kemikalier, blødgørere og alle de andre skadelige ting, for vi ved jo godt, at børn er særlig udsatte, da de jo tager imod ftalaterne meget mere, end f.eks. voksne gør.
Det er også vigtigt for os at sige, at vi på det her område synes at EU er lidt sløve med at få tingene undersøgt.
Igen må vi konstatere, at man faktisk siger, at det er de her ting, der er farlige, at det er det, vi vil have forbudt, i stedet for at man egentlig brugte det enorme apparat, som man har i Bruxelles, til at få det her klarlagt og til samtidig at tvinge industrien til at aflevere de oplysninger, de har, om de skadelige kemikalier.
Men vi ønsker altså, der skal ske noget på det her område, og derfor er Dansk Folkeparti selvfølgelig også med til at presse regeringen til, at vi kommer videre.
Vi mener, at alle skal være med til at bidrage til, at vi får et miljø, som vi gerne vil aflevere til vores børn, hvor man trygt kan lege med legesager, og hvor man trygt kan købe de ting, som bliver udbudt til salg, uanset om det er ftalatholdigt legetøj, eller om det er kosmetik.
Vi mener alt i alt, at vi med en beretning på det her område kan komme rigtig langt, for med alle de positive ord, der er sagt fra alle andre, tror jeg at regeringen jo i hvert fald vil lægge sig i selen for, at man kommer videre.
Igen må vi sige, at når Dansk Folkeparti har været med til at lave Center for Hormonforstyrrende Stoffer, er det jo netop, fordi vi tager det alvorligt, at vi gerne vil have undersøgt, hvor det er, at man har de store, skadelige virkninger, og hvad det er, vi selv kan gøre.
Hvis der er nogle steder, hvor vi kan gribe ind og egentlig forbyde salget af de her ting, skal vi selvfølgelig gøre det.
Derfor vil vi også forfølge den linje, at det her center bliver udvidet, at det igen får tilført ressourcer, sådan at man hele tiden kan få ny viden på det her område.
Det er utrolig vigtigt, som vi ser det.
Vi synes, det bliver en spændende diskussion i udvalget, og det ser vi frem til.
Endelig sker der noget på området.